Rohde se appèlaansoek dán aangehoorJason Rohde. Foto: Armand Hough/ANA Jason Rohde, die sakeman wat verlede maand tronk toe gestuur is vir die moord op sy vrou, se aansoek om verlof tot appèl teen sy skuldigbevinding en vonnis sal op 16 April in die Wes-Kaapse hooggeregshof aangehoor word. EWN berig Rohde se regspan het verlede week dié hofstukke by die hof ingedien. Die aansoek sal deur regter Gayaat Salie-Hlophe aangehoor word, dieselfde regter wat Rohde 20 jaar direkte tronkstraf vir die moord op Susan Rohde opgelê het. Hoewel Rohde reeds in November verlede jaar aan moord skuldig bevind is, hou hy nog deurentyd vol dat hy onskuldig is. Rohde voer aan Susan het op 24 Julie 2016 in ŉ badkamer van ŉ hotelkamer by die Spier-wynlandgoed buite Stellenbosch selfmoord gepleeg. Die hof het egter beslis Rohde, wat in dié tyd ŉ buite-egtelike verhouding gehad het, het sy vrou vermoor en toe met die misdaadtoneel gepeuter om dit soos selfmoord te laat lyk. Salie-Hlophe het tydens haar vonnisuitspraak verlede maand harde woorde vir Rohde gehad en hom meer as een keer daarop gewys dat sy optrede uit selfsug gespruit het sonder inagneming van die uitwerking van Susan se dood op die egpaar se kinders en ander mense wat haar liefgehad het. “Jy het probeer om haar nalatenskap te skend deur haar dood as selfmoord voor te hou. Jy het haar geliefdes gelaat om te wroeg in hul rou en angstig te bespiegel oor hoekom Susan haar eie lewe sou neem,” het sy in haar uitspraak gesê. “Jy het haar uitgestal, mnr. Rohde, ongeag jou verpligting wat jy aan haar verskuldig was om haar te beskerm, wat jy aan haar liggaam, haar menswaardigheid en haar nalatenskap verskuldig was. Jy het hierdie oortreding begaan in ŉ wrede en selfsugtige poging om die mag van die gereg te ontsnap en die verloop van die gereg te dwarsboom.” Salie-Hlophe het Rohde tot 18 jaar tronkstraf gevonnis op aanklag van moord en vyf jaar tronkstraf op aanklag van regsverydeling. Lees alle vorige berigte oor Jason Rohde op Maroela Media.